Mpumalanga-plaasaanval: ‘Ek was bang hulle gaan my martel’Erick Meiring nadat hy aangeval is. Foto: Verskaf ŉ Plaasbestuurder in die Komatipoort-omgewing in Mpumalanga is Dinsdagaand deur vyf gewapende rowers oorval, vasgemaak en aangerand. Erick Meiring (64) het aan Maroela Media gesê hy was omstreeks 18:15 in sy huis toe hy die honde buite hoor blaf het. “My huis was gesluit, maar toe ek die honde hoor blaf het ek gedink daar is dalk ŉ besoeker. Ek het uitgegaan om te kyk, toe staan daar vyf van hulle. Een het ŉ vuurwapen gehad,” het Meiring gesê. Die vyf het hom oorrompel en probeer om hom te versmoor. Hulle het hom aangerand en sy klere geskeur. Daarna het die aanvallers hom vasgemaak en in die huis ingesleep. “Natuurlik is die eerste ding waaraan jy dink as iemand met ŉ vuurwapen teen jou kop staan dat hulle jou gaan doodmaak. Ek het gewonder of hulle my gaan martel; my met ŉ strykyster gaan brand of kookwater oor my gaan uitgooi. Dit was vreesaanjaend.” Meiring se bebloede hemp na die aanval. Foto: Verskaf Meiring vertel die aanvallers het herhaaldelik vuurwapens en geld geëis, wat hy nie gehad het nie. Hulle het daarna begin om verskeie items uit sy huis te dra, insluitend ŉ televisie, selfone, ŉ kragopwekker, dekodeerder, mikrogolfoond, gereedskap, tasse, klere en sy bakkie se sleutels. “Ek was vasgemaak, maar kon daarin slaag om myself los te wikkel,” het Meiring gesê. “Ek het daarna ŉ rukkie stil gelê om seker te maak hulle is weg en toe het ek uit die huis gehardloop en in ŉ donker gedeelte van die erf gaan skuil. Toe ek seker is dit is veilig, het ek na my bakkie toe gehardloop waar ek die radio gebruik het om hulp te ontbied.” ŉ Private veiligheidsmaatskappy was vinnig op die toneel om Meiring by te staan en mediese hulp aan hom te voorsien. Volgens Meiring is hy nie ernstig beseer nie en het hy slegs enkele skaafplekke en kneusings opgedoen soos die rowers hom gesleep het. Brig. Selvy Mohlala, polisiewoordvoerder, het gesê die polisie was kort ná die voorval op die toneel en het die spoor van die aanvallers gevolg waar hulle van die gesteelde goedere in ŉ beboste gebied gevind het. “Ons ondersoek het ons gelei tot by die Orlando- informele nedersetting waar ons een van die verdagtes, ŉ 22-jarige man, in hegtenis geneem het.” ŉ Vuurwapen en van die gesteelde goedere is in sy besit gevind. “Die verdagte sal Donderdag in die Barberton-landdroshof verskyn op aanklag van huisbraak,” het Mohlala gesê. Die ander vier verdagtes is steeds op vrye voet.